ผู้ส่งออกสะท้านแผนล้างขาดทุนแบงก์ชาติ
ตั้งคณะทำงานล้างผลขาดทุนของ ธปท. ส่อแววลดอุดหนุนค่าเงินบาทอุ้มผู้ส่งออก
12 ก.ค. 2555

ตั้งคณะทำงานล้างผลขาดทุนของ ธปท. ส่อแววลดอุดหนุนค่าเงินบาทอุ้มผู้ส่งออก 
นายศิริ การเจริญดี กรรมการธนาคารแห่งประเทศไทย (ธปท.) กล่าวว่า ขณะนี้ได้มีการแต่งตั้งคณะทำงานมาศึกษาการแก้ปัญหาทุนติดลบของ ธปท.ตามนโยบายของนายวีรพงษ์ รามางกูร ประธานคณะกรรมการ เรียบร้อยแล้ว 
คณะทำงานชุดนี้จะมีหน้าที่ในการหาสาเหตุว่า ดุลบัญชีของ ธปท.ที่ประสบปัญหาการขาดทุนจนเงินทุนติดลบว่ามาจากสาเหตุอะไร ให้เรียงตามลำดับความสำคัญของปัญหา และเมื่อหาสาเหตุได้แน่ชัดแล้วว่าเกิดจากอะไร ก็ต้องไปแก้ที่ต้นเหตุ เช่น ถ้าเกิดจากนโยบาย ก็ต้องไปดูนโยบายที่เกี่ยวข้องและมีผลกระทบต่อการขาดทุนว่าจะแก้ไขอย่างไรได้บ้าง หรือถ้าเกิดจากปัญหาการปฏิบัติงาน ก็ต้องมาดูว่าเกิดส่วนไหนอย่างไร บุคลากรไม่เก่ง ไม่มีความสามารถหรือไม่ เพื่อจะได้ทยอยลดการขาดทุนและลดปัญหาทุนติดลบ
“ถ้าคิดว่าเป็นเพราะนโยบาย ก็คงปฏิเสธไม่ได้ที่จะต้องกลับมาดูว่า ควรลดการอุดหนุนค่าเงินบาทลงหรือไม่ เพราะในอดีตที่ผ่านมา ธปท.ยอมขาดทุนเพื่อดูแลค่าเงินบาทไม่ให้แข็งค่าหรืออ่อนค่าลงจนกระทบต่อเสถียรภาพเศรษฐกิจโดยรวมและผู้ส่งออก ก็ต้องมาพิจารณากัน” นายศิริ กล่าว
ทั้งนี้ คณะทำงานเพื่อศึกษาหาแนวทางแก้ปัญหาทุนติดลบของ ธปท. ประกอบด้วย นายคณิศ แสงสุพรรณ ผู้อำนวยการสถาบันวิจัยนโยบายเศรษฐกิจการคลัง นายสมชัย สัจจพงษ์ ผู้อำนวยการสำนักงานเศรษฐกิจการคลัง นายศิริ และนางสุชาดา กิระกุล รองผู้ว่าการด้านเสถียรภาพการเงิน และนายเกริก วณิกกุล รองผู้ว่าการด้านเสถียรภาพสถาบันการเงิน 
สำหรับดุลบัญชี ธปท. ในงวดสิ้นปี 2554 มีรายได้ดอกเบี้ยรับ 5.21 หมื่นล้านบาท และมีค่าใช้จ่ายเป็นดอกเบี้ยจ่าย 1.27 แสนล้านบาท ทำให้มีรายได้จากดอกเบี้ยสุทธิขาดทุน 7.47 หมื่นล้านบาท 
ขณะเดียวกันก็มีผลการขาดทุนจากอัตราแลกเปลี่ยนที่เกิดขึ้นแล้วมีจำนวน 6.65 หมื่นล้านบาท และขาดทุนจากอัตราแลกเปลี่ยนที่ยังไม่เกิดขึ้นจริง 6.24 หมื่นล้านบาท ทำให้มียอดขาดทุนสะสมอยู่ที่ 2.03 แสนล้านบาท และมีส่วนของทุนติดลบ 3.24 แสนล้านบาท แต่ล่าสุดในไตรมาสแรกปี 2555 กลับมียอดขาดทุนสะสมเพิ่มเป็น 4 แสนล้านบาทแล้ว